ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
ஜி20-ன் முதலாவது சுற்றுச்சூழல் மற்றும் காலநிலை நிலைத்தன்மை பணிக்குழு கூட்டம் 2023, பிப்ரவரி 09-11 வரை பெங்களூருவில் நடைபெறவுள்ளது
ஜி20 தலைமைத்துவப் பொறுப்பை நவம்பர் 30, 2023 வரை ஓராண்டிற்கு இந்தியா ஏற்றிருக்கும். இந்த மன்றம் ஜி20 உறுப்பு நாடுகள், நட்பு நாடுகள் மற்றும் இந்தியாவால் அழைக்கப்பட்ட சர்வதேச அமைப்புகளை ஒன்றிணைக்கும். ஷெர்பா  கூட்டம் மூலம், 13 பணிக்குழுக்கள் மற்றும் 2 முன்முயற்சிகள் கட்டமைப்பு, இந்தியாவின் தலைமையின் கீழ் கூடி முன்னுரிமைகள் மற்றும் பரிந்துரைகளை வழங்கும். சுற்றுச்சூழல், காலநிலை நிலைத்தன்மை ஆகியவை ஷெர்பா  கூட்டத்தின் கீழ் பணிபுரியும் குழுக்களில் ஒன்றாகும்.
சுற்றுச்சூழல் மற்றும் காலநிலை நிலைத்தன்மை பணிக்குழுவின் நான்கு கூட்டங்கள், மத்திய சுற்றுச்சூழல், வனம் மற்றும் பருவநிலை மாற்ற அமைச்சகத்தால் நடத்த திட்டமிடப்பட்டுள்ளன. மேலும் இந்தப் பணிக்குழு கூட்டத்தில் நடைபெறும் விவாதங்கள், ‘கடலோர நிலைத்தன்மையுடன் நீலப் பொருளாதாரத்தை மேம்படுத்துதல்’, ‘தரிசு நிலங்கள் மற்றும் சுற்றுச்சூழல் அமைப்புகளை மீட்டெடுத்தல்’, ‘பல்லுயிர் பெருக்கத்தை மேம்படுத்துதல்’ மற்றும் ‘சுழற்சிப் பொருளாதாரத்தை வலுப்படுத்துதல்’ போன்றவற்றில் கவனம் செலுத்தும்.
ஜி20 இந்திய தலைமைத்துவத்தின் கீழ் முதல் ஜி20 சுற்றுச்சூழல் கூட்டம் பிப்ரவரி 9 முதல் 11 வரை பெங்களூரு, தி தாஜ் வெஸ்ட் எண்டில் நடைபெற உள்ளது. இதன் முன்னோட்டமாக பெங்களூருவில் மைசூரு உயிரியல் பூங்கா மற்றும் மத்திய உயிரியல் பூங்கா ஆணையத்தின் ஒருங்கிணைப்பில், ஜனவரி 18, 19 ஆகிய தேதிகளில் இந்திய உயிரியல் பூங்கா இயக்குநர்களுக்கான இரண்டு நாள் தேசிய மாநாட்டிற்கு ஏற்பாடு செய்யப்பட்டது. இந்தியாவில் சிறந்த முறையில் நிர்வகிக்கப்படும் உயிரியல் பூங்காக்களில் ஒன்றான மைசூரு உயிரியல் பூங்காவில் இம்மாநாடு நடைபெற்றது.
இந்தியாவில் உள்ள இரண்டு உயிரியல் பூங்காக்களில் விலங்குகளை தத்தெடுக்கும் தனித்துவமான முயற்சி மேற்கொள்ளப்பட்டதில் இதுவும் ஒன்றாகும்.
இந்த மாநாட்டில், "முதன்மைத்திட்டம், இனங்கள் மேலாண்மை மற்றும் பாதுகாப்பான இனப்பெருக்கத்திற்கான தேசிய திறனை உருவாக்குதல்" போன்றவற்றில் முழுக்கவனம் செலுத்தப்பட்டது. மேலும் பாதுகாப்பு நடைமுறைகளில் கவனத்தை ஈர்ப்பதில் இந்த மாநாடு வெற்றி கண்டது. இந்த மாநாட்டில் 25 மாநிலங்கள் மற்றும் ஒரு யூனியன் பிரதேசத்தைச் சேர்ந்த 59 பேர் பங்கேற்றனர். இதனை மைசூரு மாநகராட்சி மேயர் தொடங்கி வைத்தார்.
நடைபெறயுள்ள சுற்றுச்சூழல் தொடர்பான முதல் ஜி20 பணிக்குழு கூட்டத்தை சிறப்பான முறையில் நடத்த, சுற்றுச்சூழல், வனம் மற்றும் பருவநிலை மாற்ற அமைச்சகத்தின் செயலாளர் திருமதி லீனா நந்தன், கர்நாடக மாநில தலைமைச் செயலாளர் திருமதி வந்திதா ஷர்மா ஆகியோர் 2023, ஜனவரி 21 அன்று பெங்களூருவில் சந்தித்துப் பேசினர். அதில் வர்த்தக முத்திரை, பாதுகாப்பு, இடம் மேலாண்மை, கர்நாடகாவின் பாரம்பரியங்கள் போன்றவற்றைக் காட்டும் கலாச்சார நிகழ்வுகள் மற்றும் பிற அடிப்படை ஏற்பாடுகள் தொடர்பான அம்சங்கள் விவாதிக்கப்பட்டன.
கூட்டத்தை சிறப்பிக்கும் வகையில் முக்கிய இடங்களில் வர்த்தக முத்திரை குறியீட்டு இடங்களை வழங்குமாறு மாநில அரசை திருமதி நந்தன் கேட்டுக்கொண்டார். பெங்களூரு மற்றும் அதன் பசுமையான சுற்றுப்புற சூழலைப் பாராட்டிய மத்திய செயலர், பன்னர்கட்டா உயிரியல் பூங்காவிற்கு ஜி20 பிரதிநிதிகளின் பயண ஏற்பாடுகளை சிறப்பாக செய்யுமாறு தலைமைச் செயலாளரைக் கேட்டுக்கொண்டார். பெங்களூருவில் நடைபெற உள்ள இந்தக் கூட்டத்தை பெரிய அளவில் வெற்றியடையச் செய்வதற்கு அனைத்து நடவடிக்கைகளையும் மேற்கொள்ள இருப்பதாக தலைமைச் செயலாளர் உறுதியளித்தார்.
குறு சிறு மற்றும் நடுத்தர தொழில் துறை அமைச்சகம்
மத்திய நிதியமைச்சருடன் சிறு,குறு நடுத்தர தொழில்துறை அமைச்சர் சந்திப்பு
மத்தி்ய நிதி அமைச்சர் திருமதி. நிர்மலா சீதாராமனை, மத்திய சிறு, குறு மற்றும் நடுத்தர தொழில் நிறுவனங்கள் துறை அமைச்சர் திரு. நாராயண் ரானே இன்று சந்தித்து பட்ஜெட் ஒதுக்கீடு அதிகரிப்பு மற்றும் அமைச்சகத்தின் முக்கிய திட்டங்களுக்கு தொடர்ந்து ஆதரவு வழங்குவது குறித்து விரிவான ஆலோசனை நடத்தினார். கொவிட் தொற்றால் பாதிக்கப்பட்ட சிறு, குறு நடுத்தர தொழில் நிறுவனங்களுக்கு தேவையான கடனுதவி குறித்து திரு. ரானே கோரிக்கை விடுத்தார். இத்துறையில் உற்பத்தி திறனை அதிகரிக்க அந்நிய முதலீட்டை ஈர்ப்பதற்கான நம்பகமான கொள்கை தேவை என அவர் வலியுறுத்தினார். கடன் வழங்குவதில் வங்கிகள் காட்டும் பாரபட்சம் குறித்தும் திருமதி. நிர்மலா சீதாராமனிடம் அவர் விளக்கினார்.
எம்எஸ்எம்இ துறையின் வளர்ச்சிக்கு பட்ஜெட் ஒதுக்கீட்டை அதிகரித்து ஆதரவு வழங்கப்படும் என நிதி அமைச்சர் உறுதி அளித்தார். எம்எஸ்எம்இ-ன் முக்கியத்துவம் குறித்து வங்கிகளுக்கு உணர்த்தி கடனுதவி வழங்க ஆவண செய்யப்படும் என்றும் அவர் தெரிவித்தார்.
நிதியமைச்சரின் ஆதரவை அடுத்து, பெருந்தொற்றுக்கு பிந்தைய காலத்தில் எம்எஸ்எம்இ துறை பொருளாதார மீட்சி பெறும் என்று திரு.நாராயண் ரானே நம்பிக்கை தெரிவித்தார்.
••••
(Visitor Counter : 162
பிரதமர் அலுவலகம்
நாடு இன்று தூய்மைக்கான புதிய கதைகளை எழுதுகிறது: பிரதமர்
பொதுமக்களின் பங்களிப்பு நாட்டின் வளர்ச்சிக்கு ஒரு புதிய சக்தியை அளித்துள்ளது. இதற்கு, தூய்மை இந்தியா திட்டமே சிறந்த உதாரணம் என பிரதமர் திரு நரேந்திர மோடி கூறினார்.
கழிவறை கட்டுவதாக இருக்கட்டும் அல்லது கழிவுகளை அகற்றுவதாக இருக்கட்டும், பாரம்பரியத்தை பாதுகாப்பதாக இருக்கட்டும் அல்லது தூய்மைக்காக போட்டியிடுவதாக இருக்கட்டும், அனைத்து வகையிலும் நாடு இன்று தூய்மைத் துறையில் புதிய கதைகளை எழுதுகிறது என்று திரு மோடி கூறினார்.
ட்விட்டரில் பிரதமர் கூறியிருப்பதாவது,
"பொதுமக்களின் பங்களிப்பு நாட்டின் வளர்ச்சிக்கு எவ்வாறு ஒரு புதிய சக்தியை அளிக்க முடியும் என்பதற்கு தூய்மை இந்தியா திட்டம் நேரடி நிருபணமாக இருக்கிறது. அது கழிவறை காட்டுவதாக இருக்கட்டும் அல்லது கழிவுகளை அகற்றுவதாக இருக்கட்டும், பாரம்பரியத்தை காப்பதாக இருக்கட்டும் அல்லது தூய்மைக்காக போட்டியிடுவதாக இருக்கட்டும், அனைத்து வகையிலும் இன்று நாடு தூய்மைத் துறையில் முன்னணியில் உள்ளது. புதிய கதைகள் எழுதப்படுகிறது''.
நிதி அமைச்சகம்
போலியான ரசீதுகளின் மூலம் வரி ஏய்ப்பு செய்ததற்காக ஜிஎஸ்டி நுண்ணறிவு தலைமை இயக்குநரகம் மேலும் ஒருவரை கைது செய்தது
உள்ளீட்டு வரி கடன் மோசடிக்காக திரு சத்தேந்திர குமார் சிங்க்லா என்பவர் ஏற்கனவே கைது செய்யப்பட்ட நிலையில், இது தொடர்பாக மேலும் ஒருவர் கைது செய்யப்பட்டுள்ளார்.
போலியான ரசீதுகளின் மூலம் வரி ஏய்ப்பு செய்ததற்காக திரு விகாஸ் ஜெயின் என்பவரை ஜிஎஸ்டி நுண்ணறிவு தலைமை இயக்குநரகத்தின் ரோஹ்த்தக் மண்டல அலுவலகம் கைது செய்துள்ளது.
ரூ 27.99 கோடி உள்ளீட்டு வரி கடன் மோசடிக்காக திரு விகாஸ் ஜெயின் கைது செய்யப்பட்டுள்ளதாக ஜிஎஸ்டி நுண்ணறிவு தலைமை இயக்குநரகத்தின் ரோஹ்த்தக் மண்டல அலுவலகம் தெரிவிக்கிறது.
கைது செய்யப்பட்ட திரு விகாஸ் ஜெயின் நீதிபதி முன்பு ஆஜர் படுத்தப்பட்டார். அவரை 14 நாட்கள் நீதிமன்ற காவலில் சிறையில் அடைக்குமாறு நீதிபதி உத்தரவிட்டார்.
இந்த வழக்கு தொடர்பான விசாரணை தொடர்ந்து நடந்து வருகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1675359
-----
(Visitor Counter : 105
சுகாதாரம் மற்றும் குடும்ப நலத்துறை அமைச்சகம்
ஸ்கேன் மற்றும் பகிர்வு சேவை மூலம் மருத்துவமனைகளின் புறநோயாளிகள் பிரிவில் விரைவாகப் பதிவுசெய்ய ஆயுஷ்மான் பாரத் டிஜிட்டல் இயக்கம் உதவுகிறது
தேசிய சுகாதார ஆணையம் தனது முதன்மைத் திட்டமான ஆயுஷ்மான் பாரத் டிஜிட்டல் இயக்கத்தின் கீழ் ஸ்கேன் மற்றும் பகிர்வு செயல்பாடு மூலம் புறநோயாளிகள் பிரிவில் விரைவான பதிவு சேவையை நோயாளிகளுக்கு வழங்குகிறது. 2022 அக்டோபரில் புதுதில்லியில் உள்ள ஒரு மருத்துவமனையில் தொடங்கப்பட்ட இந்த சேவை, தற்போது இந்தியாவின் 18 மாநிலங்களில் 200+ மருத்துவமனைகளில் பயன்பாட்டுக்கு வந்துள்ளது. தொடங்கப்பட்ட 75 நாட்களுக்குள், ஸ்கேன் மற்றும் பகிர்வு சேவையானது, புறநோயாளிகள் பிரிவு ஆலோசனைகளுக்கு உடனடிப் பதிவை சாத்தியமாக்கி ஏற்கெனவே 1 லட்சத்திற்கும் அதிகமான நோயாளிகள் தங்களின் நேரத்தையும் முயற்சியையும் சேமிக்க உதவியுள்ளது. நோயாளிகளுக்கு சிறந்த சேவை வழங்குவதற்கான இந்த வசதியைப் பயன்படுத்துவதில் கர்நாடகா, தில்லி, உத்தரப்பிரதேசம் ஆகியவை முன்னணி மாநிலங்களாக உள்ளன.
நோயாளிகள் தாங்கள் பங்கேற்கும் மருத்துவமனை/சுகாதார மையத்தின் தனிதத்துவ க்யூஆர் குறியீட்டை ஸ்கேன் செய்து, தங்கள் விருப்பப்படி எந்த ஒரு சுகாதார செயலியிலும்  அவர்களின் ஆயுஷ்மான் பாரத் சுகாதாரக் கணக்கின் சுயவிவரத்தைப் பகிர இந்த சேவை அனுமதிக்கிறது. நோயாளியின் பெயர், பாதுகாவலரின் பெயர், வயது, பாலினம், முகவரி, மொபைல் எண் போன்ற மக்கள்தொகை விவரங்கள் அவர்களின் ஆயுஷ்மான் பாரத் சுகாதாரக் கணக்கிலிருந்து நேரடியாக மருத்துவமனையின் மேலாண்மைத் தகவல் அமைப்புடன் பகிரப்பட்டு டிஜிட்டல் முறையில் பதிவு செய்யப்படுகிறது. அதன்பின், நோயாளி கவுண்டருக்கு சென்று எளிதாகத் தனது புறநோயாளி சீட்டைப் பெற்று மருத்துவரை சந்திக்க செல்லலாம்.
ஸ்கேன் மற்றும் பகிர்வு சேவை மூலம் புறநோயாளிகள் பிரிவு டோக்கன் உருவாக்கம் குறித்த புதுப்பிப்புகள் ஆயுஷ்மான் பாரத் டிஜிட்டல் இயக்கத்தின் பொதுத் தகவல்பலகையில் உள்ள ‘ஹெல்த் ஃபெசிலிட்டி டோக்கன் ஜெனரேட்டட்’ டேபில் கிடைக்கும் – https://dashboard.abdm.gov.in/abdm/
தேசிய சுகாதார இயக்கத்தின் தலைமை நிர்வாக அதிகாரி டாக்டர் ஆர்.எஸ்.சர்மா இதனைத் தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1885310
பாதுகாப்பு அமைச்சகம்
பாகிஸ்தான் பகுதியிலிருந்து எல்லைப் பகுதிகளில் நடத்தப்பட்ட குண்டு வீச்சு தாக்குதல் குறித்த தகவல்கள்
பாகிஸ்தானின் போர் நிறுத்த மீறல் காரணமாக கடந்த மூன்று ஆண்டுகள் மற்றும் நடப்பு ஆண்டில்  இந்திய ராணுவ வீரர்கள் மற்றும் பொதுமக்கள் உயிரிழந்த விவரங்கள் பின்வருமாறு:
|
|
ஆண்டு
|
|
ராணுவ வீரர்கள் உயிரிழப்பு எண்ணிக்கை
|
|
பொதுமக்கள் உயிரிழப்பு எண்ணிக்கை
|
|
2020
|
|
24
|
|
22
|
|
2021
|
|
04
|
|
-
|
|
2022
|
|
-
|
|
-
|
|
2023 
|
|
-
|
|
-
பாகிஸ்தானின் போர் நிறுத்த அத்துமீறல்களுக்கு உரிய பதிலடி கொடுக்கும் நடவடிக்கை, பாதுகாப்பு படையினரால் மேற்கொள்ளப்பட்டுள்ளது. மேலும், போர்நிறுத்த மீறல்கள் அனைத்தும் பொருத்தமான நிலையில் பாகிஸ்தான் அதிகாரிகள்-மட்டத்தில் எடுத்துச் செல்லப்படுகின்றன. பிப்ரவரி, 2021-ல் ராணுவ நடவடிக்கைகளுக்கான தலைமை இயக்குநரக புரிந்துணர்வு செயல்பாடு நடைமுறைக்கு வந்த பிறகு, மூன்று போர்நிறுத்த அத்துமீறல்கள் மட்டுமே நடைபெற்றுள்ளன. எல்லைக் கட்டுப்பாட்டுக் கோட்டில் குண்டுவீச்சு சம்பவங்கள் எதுவும் நடைபெறவில்லை. இருப்பினும், இதுபோன்ற அனைத்து நிகழ்வுகளுக்கும் நமது படைகள் தயாராக உள்ளன.
எல்லைக் கட்டுப்பாட்டுக் கோடு மற்றும் சர்வதேச எல்லையின் புனிதத்தை பாகிஸ்தான் நிலைநிறுத்த வேண்டியதன் அவசியத்தை இந்தியா மீண்டும் மீண்டும் வலியுறுத்தியுள்ளது.
மக்களவையில் எழுத்துப்பூர்வமாக அளித்த பதிலில் பாதுகாப்புத் துறை இணை அமைச்சர் திரு அஜய் பட் இத்தகவலை தெரிவித்துள்ளார்.
PIB Headquarters
மகாத்மா காந்தி வாழ்க்கை வரலாற்று கண்காட்சி: ஆளுநர் தொடங்கி வைத்தார்
தமிழகம், தேசப்பிதா மகாத்மா காந்தியின் இதயத்தில் எப்போதும் நெருங்கிய தொடர்புடன் இருந்தது என்று தமிழக ஆளுநர் திரு. பன்வாரிலால் புரோகித் தெரிவித்தார். இன்று சென்னையில் மத்திய தகவல் ஒலிபரப்பு அமைச்சகத்தின் மண்டல மக்கள் தொடர்பு அலுவலகம் சார்பில், கோயம்பேடு புறநகர் பேருந்து நிலையத்தில் அமைக்கப்பட்டுள்ள மகாத்மா காந்தியின் வாழ்க்கை வரலாற்றை சித்தரிக்கும் புகைப்பட மற்றும் டிஜிட்டல் கண்காட்சியை துவக்கி வைத்து பேசினார்.
குஜராத்தில் மகாத்மா காந்தி சபர்மதி ஆசிரமத்தை துவக்கிய போது, அங்கிருந்த 25 பேரில் 13 பேர் தமிழகத்தைச் சேர்ந்தவர்கள் என்று குறிப்பிட்ட ஆளுநர், 1896 ஆம் ஆண்டு முதல் 1946 ஆம் ஆண்டு வரை காந்தியடிகள் 20 முறை தமிழகத்திற்கு வருகை தந்திருப்பதாக தெரிவித்தார்.
முதல் முறையாக தமிழகம் வந்தபோது, தமிழ் மொழியை கற்கும் ஆர்வத்தில் 9 தமிழ் புத்தகங்களை காந்தியடிகள் வாங்கியதாக தெரிவித்த ஆளுநர், 1921 ஆம் ஆண்டு மதுரை வந்தபோது தனது மேலாடையை துறந்து, வேட்டி மற்றும் துண்டை மட்டும் பயன்படுத்த தொடங்கி, பின்னர் தனது வாழ்நாள் முழுவதும் இதனையே கடைபிடித்தார். இது பற்றி, தனது கருத்தை பதிவு செய்துள்ள மகாத்மா காந்தி, அவரது வாழ்க்கையில் ஏற்பட்ட மாற்றங்களில் மதுரையில் மேற்கொண்ட இந்த மாற்றம் அவரது மனதில் ஆழப்பதிந்ததாக குறிப்பிட்டிருப்பதை ஆளுநர் சுட்டிக்காட்டினார்.
இந்தியாவுக்கு மகாத்மா காந்தி ஆற்றிய பணிகள் கணக்கிட முடியாதது, அதே போல உலகிற்கும் அவர் ஆற்றிய பணி கணக்கிட முடியாது என்று தெரிவித்த ஆளுநர், மார்டின் லூதர் கிங் ஜூனியர் மற்றும் நெல்சன் மண்டேலா போன்ற பெரும் தலைவர்கள் மகாத்மா காந்தியின் அடிச்சுவட்டை பின்பற்றி தங்களது நாட்டு மக்களிடம் எழுச்சியை ஏற்படுத்தினார்கள் என்றார்.
நாட்டில் தீண்டாமையை ஒழிக்க மகாத்மா காந்தி அரும்பாடு பட்டதாக தெரிவித்த ஆளுநர் திரு. பன்வாரிலால் புரோகித், கிராமங்கள் தன்னிறைவு அடைய வேண்டுமென்ற காந்தியடிகளின் பொருளாதார தத்துவத்தையும் சுட்டிக்காட்டினார்.
மக்கள் தங்களுக்கும், தங்களது குடும்பத்தினருக்கும் சொத்து சேர்ப்பதை தவிர்க்க வேண்டுமென்று குறிப்பிட்ட மகாத்மா காந்தி, பரஸ்பரம் நம்பிக்கை ஏற்படுத்துவதை மக்கள் பின்பற்ற வேண்டுமென்று கேட்டுக் கொண்டதாகவும் ஆளுநர் குறிப்பிட்டார். எனது வாழ்க்கைதான் நான் தெரிவிக்க விரும்பும் செய்தி என்று அடிக்கடி மகாத்மா குறிப்பிடுவதை சுட்டிக்காட்டிய ஆளுநர், நமது வாழ்க்கையில் காந்திஜியின் கொள்கைகளை கடைபிடிப்பது மிகவும் முக்கியம் என்றார்.
இந்த நிகழ்ச்சியில் ஆளுநரின் கூடுதல் தலைமை செயலாளர் ஆர்.ராஜகோபால், மண்டல மக்கள் தொடர்பு அலுவலகம் மற்றும் பத்திரிகை தகவல் அலுவலகத்தின் கூடுதல் தலைமை இயக்குனர் ஏ.மாரியப்பன், இயக்குனர் குருபாபு பலராமன் மற்றும் பலர் கலந்து கொண்டனர்.
பிரதமர் அலுவலகம்
ஹிமாச்சலப் பிரதேசம் சம்பாவில் நடைபெற்ற பேருந்து விபத்தில் உயிரிழந்தவர்களின் குடும்பங்களுக்கு பிரதமர் இரங்கல்
ஹிமாச்சலப் பிரதேசம் சம்பாவில் நடைபெற்ற பேருந்து விபத்தில் உயிரிழந்தவர்களின் குடும்பங்களுக்கு பிரதமர் திரு நரேந்திர மோடி இரங்கல் தெரிவித்துள்ளார்.
“ஹிமாச்சலப் பிரதேசம் சம்பாவில் நடைபெற்ற பேருந்து விபத்து குறித்து அறிந்து வேதனையடைந்தேன். இந்த விபத்தில் உயிரிழந்தவர்களின் குடும்பங்களுக்கு எனது ஆழ்ந்த இரங்கலை தெரிவித்துக் கொள்கிறேன். காயமடைந்தவர்கள் விரைவில் குணமடைய வாழ்த்துகிறேன்,” என்று தமது டிவிட்டர் பதிவில் பிரதமர் தெரிவித்துள்ளார்.
மத்திய அமைச்சரவை
இந்தியா கொலம்பியா நாடுகளுக்கு இடையில் முதலீட்டு அதிகரிப்பு, பாதுகாப்பு தொடர்பான உடன்பாட்டின் விளக்கமான கூட்டுப் பிரகடனத்தில் கையெழுத்திடுவதற்கு மத்திய அமைச்சரவைக் கூட்டத்தில் ஒப்புதல்
பிரதமர் திரு. நரேந்திர மோடி தலைமையில் கூடிய மத்திய அமைச்சரவைக் கூட்டத்தில் இந்தியாவுக்கும் கொலம்பியா நாட்டுக்கும் இடையில் முதலீட்டு அதிகரிப்பு, முதலீட்டுப் பாதுகாப்பு குறித்த உடன்பாட்டின் விளக்கமான கூட்டுப் பிரகடனத்தில்  கையெழுத்திடுவதற்கு ஒப்புதல் அளிக்கப்பட்டது. இந்த ஒப்புதல் 2017, நவம்பர் 10ஆம் தேதி கையெழுத்தானது.
பல்வேறு அம்சங்களுக்கு விளக்கக் குறிப்புகளும் உடன்பாட்டில் இடம்பெறுவதால், இந்தக் கூட்டுப் பிரகடனம் தற்போதைய உடன்பாட்டுக்குத் தெளிவான விளக்கம் அளிக்கும் வகையில் அமைந்திருக்கும். முதலீட்டாளர் என்றால் யார், முதலீடு என்றால் என்ன, சீரான, நேர்மையாக நடத்துதல் , தேசிய அளவிலான செயல்பாடு , மிகவும் சாதகமான நாடு , கையகப்படுத்துவதற்கான நடவடிக்கை, முதலீட்டாளருக்கும் அரசுக்கும் இடையிலான சிக்கலைத் தீர்க்கும் வழிமுறை ஆகியவையும் இதில் இடம்பெற்றிருக்கும்.
முதலீடு குறித்த உடன்பாட்டை வலுப்படுத்துவதில், விளக்கக் கூட்டுப் பிரகடனங்களு் அறிக்கைகளும் முக்கிய பங்கினை வகிக்கின்றன. இருதரப்பு முதலீட்டு ஒப்பந்தத்தில்  சிக்கல்கள் அதிகரித்து வரும் தருணத்தில், இத்தகைய உடன்பாடுகள் அறிக்கைகளைப் பிறப்பிப்பது நடுவர் தீர்ப்பாயங்களின் கவனத்தை ஈர்ப்பதாக அமையும். பங்குதாரர்களின் இத்தகைய சார்பான அணுகுமுறையால் உடன்பாட்டின் நிபந்தனைகளை எதிர்பார்க்கும் வகையிலும் ஒத்திசைவாகவும் புரிந்துகொள்ள தீர்ப்பாயங்களுக்கு உதவும்.
பெட்ரோலியம் மற்றம் இயற்கை எரிவாயு அமைச்சகம்
துடிப்பான உயிரி-எரிவாயு சூழலியலை உருவாக்குமாறு தொழில்முனைவோருக்கு அமைச்சர் திரு தர்மேந்திர பிரதான் வேண்டுகோள்
மத்திய பெட்ரோலியம், இயற்கை எரிவாயு மற்றும் எஃகு அமைச்சர் திரு தர்மேந்திர பிரதான், கர்நாடகாவின் பாகல்கோட் மாவட்டத்தில் அமையவுள்ள லீஃபிநிட்டி பயோஎனெர்ஜியின் அழுத்தமூட்டப்பட்ட உயிரி எரிவாயு ஆலைக்கு காணொலி மூலம் இன்று அடிக்கல் நாட்டினார்.
ரூ 42 கோடி செலவில் உருவாகவுள்ள இந்த ஆலை, ஒரு நாளைக்கு 200 டன் கரும்பாலைக் கழிவைப் பயன்படுத்தி, ஒரு நாளைக்கு 10.2 டன் அழுத்தமூட்டப்பட்ட எரிவாயு மற்றும் உரத்தை உற்பத்தி செய்யும். பிரஜ் இண்டஸ்ட்ரீஸ் மற்றும் டிவிஓ இன்க் ஆகிய நிறுவனங்கள் இந்த ஆலைக்கான தொழில்நுட்பத்தை வழங்கியுள்ளன.
நிகழ்ச்சியில் பேசிய அமைச்சர், துடிப்பான உயிரி-எரிவாயு சூழலியலை உருவாக்குமாறு தொழில்முனைவோருக்கு அழைப்பு விடுத்தார். தூய்மையான மற்றும் நீடித்து நிற்கும் எரிசக்தியை வழங்க அரசு பணியாற்றி வருவதாக அவர் கூறினார்.
மாசுபடுத்தும் நாடாக இந்தியா இல்லாத போதிலும், பொறுப்புள்ள உலகத் தலைவரான பிரதமர் திரு நரேந்திர மோடி, நிலைத்தன்மை மற்றும் பருவ நிலை மாறுதலை எதிர்கொள்வதற்கான இந்தியாவின் உறுதியை அடிக்கோடிட்டுள்ளதாக திரு பிரதான் கூறினார்.
அழுத்தமூட்டப்பட்ட உயிரி எரிவாயு ஆலைகள் அனைத்து பங்குதாரர்களுக்கும் நன்மை அளிக்கும் என்று அமைச்சர் கூறினார். இந்த ஆலைகளுக்கு பல்வேறு சலுகைகளை அரசு வழங்கிவருவதாகவும் அவர் கூறினார்.
எரிவாயு சார்ந்த பொருளாதாரமாக இந்தியாவை மாற்றுவது குறித்து பேசிய திரு பிரதான், சுமார் 900 அழுத்தமூட்டப்பட்ட உயிரி எரிவாயு ஆலைகளை அமைப்பதற்காக முன்னனி நிறுவனங்களுடன் கடந்த வாரம் அமைச்சகம் புரிந்துணர்வு ஒப்பந்தங்களில் கையெழுத்திட்டுள்ளதாக தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1676428
அறிவியல் மற்றும் தொழில்நுட்பத்துறை
இந்திய சர்வதேச அறிவியல் விழாவின்  ஏழாவது அமர்வை கோவாவில் உள்ள பனாஜியில் டிசம்பர் 10 ஆம் தேதி மத்திய அமைச்சர் டாக்டர் ஜிதேந்திர சிங் தொடங்கி வைக்கிறார்
இந்திய சர்வதேச அறிவியல் விழாவின்  ஏழாவது அமர்வை கோவாவில் உள்ள பனாஜியில் டிசம்பர் 10 ஆம் தேதி மத்திய அறிவியல் மற்றும் தொழில்நுட்பம் , புவி அறிவியல் , பிரதமர் அலுவலகம், பணியாளர், மக்கள் குறை தீர்வு, ஓய்வூதியம், அணுசக்தி மற்றும் விண்வெளி துறை இணையமைச்சர் டாக்டர் ஜிதேந்திர சிங் தொடங்கி வைக்கிறார்.
இந்த அறிவியல் விழாவின் கருப்பொருள், இந்தியாவின் முன்னேற்றத்திற்கான படைப்பாற்றல், அறிவியல், தொழில்நுட்பம் மற்றும் புதிய கண்டுபிடிப்புகளை கொண்டாடும் “சுதந்திரத்தின் அமிர்த பெருவிழா” ஆகும் என டாக்டர் ஜிதேந்திர சிங் கூறியுள்ளார்.
இந்தியாவில் நீடித்த வளர்ச்சி மற்றும் புதிய தொழில்நுட்ப கண்டுபிடிப்புகளில் அறிவியல் உணர்வை விரிவுபடுத்தி மேம்படுத்தும் இந்தியாவின் நீண்ட கால தொலைநோக்கின் ஒருங்கிணைந்த பகுதியாக இந்திய சர்வதேச அறிவியல் விழாக்கள் திகழ்கின்றன என்று டாக்டர் ஜிதேந்திர சிங் தெரிவித்துள்ளார்.
ஐஐஎஸ்எப் இளம் மாணவர்கள், விஞ்ஞானிகள், தொழில்நுட்பவியலாளர்களுக்கு தங்களது அறிவியல் அறிவு மற்றும் சிந்தனைகளை பரிமாறிக் கொள்ளும் தளமாக விளங்கும் என அமைச்சர் கூறினார். தூய்மை இந்தியா இயக்கம், டிஜிட்டல் இந்தியா, மேக் இன் இந்தியா, பொலிவுறு நகரங்கள் உள்ளிட்ட பிரதமர் திரு நரேந்திர மோடி கடந்த ஏழு ஆண்டுகளாக மேற்கொணடுள்ள திட்டங்களுக்கு இந்த ஐஐஎஸ்எப் ஊக்கமளிக்கும் என கூறியுள்ள அவர். அறிவியல் விழாவின் முக்கிய நோக்கம், புதுமையான கண்டுபிடிப்புகளை மக்களின் பயன்பாட்டிற்கு கொண்டு சென்று அவர்களுக்கு எளிதில் கிடைக்கும் வகையில் தொழில்நுட்பத்தை மேம்படுத்துவதாகும் என தெரிவித்துள்ளார்.
சுதந்திரத்தின் 75 ஆவது ஆண்டை அமிர்த பெருவிழாவாக கொண்டாடி வரும் நிலையில், இதனைக் கொண்டாட பிரதமர் திரு நரேந்திர மோடி ஐந்து தூண்கள் என்னும் யோசனையை தெரிவித்துள்ளதாக டாக்டர் ஜிதேந்திர சிங் கூறியுள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1772295
•••••••••••••••
(Visitor Counter : 157
சமூக நிதி மற்றும் அதிகாரமளித்தல் அமைச்சகம்
நாட்டின் பல பகுதிகளில் மாற்றுத்திறனாளிகளுக்காக 5 விளையாட்டு மையங்கள் : மத்திய அமைச்சர் தாவர்சந்த் கெலாட் அறிவிப்பு
நாட்டின் பல பகுதிகளில் மாற்றுத்திறனாளிகளுக்காக 5 விளையாட்டு மையங்கள் அமைக்க மத்திய சமூக நீதி மற்றும் மேம்பாட்டுத்துறை அமைச்சகம் முடிவு செய்துள்ளதாக மத்திய அமைச்சர் தாவர்சந்த் கெலாட் கூறியுள்ளார்.
மத்திய சமூகநீதி மற்றும் மேம்பாட்டுத்துறை அமைச்சகத்தின் கீழ் மாற்றுத்திறனாளிகளுக்கு உதவிப் பொருட்கள் மற்றும் உபகரணங்கள் வழங்கும் திட்டம் , குஜராத் மாநிலம் ஜாம் நகரில் இன்று நடைப்பெற்றது.
இதில் காணொலி காட்சி மூலம் பங்கேற்ற மத்திய சமூக நீதி மற்றும் மேம்பாட்டுத்துறை அமைச்சர் திரு தாவர்சந்த் கெலாட் பேசியதாவது:
மாற்றுத்திறனாளிகள் இடையே விளையாட்டின் மீது உள்ள ஆர்வம் மற்றும் பாராஒலிம்பிக் போட்டியில் அவர்களின் சிறப்பான செயல்பாடு ஆகியவற்றை பார்த்து, நாட்டின் பல பகுதிகளில் மாற்றுத்திறனாளிகளுக்காக 5 விளையாட்டு மையங்களை அமைக்க மத்திய சமூக நீதி மற்றும் மேம்பாட்டுத்துறை அமைச்சகம் முடிவு செய்துள்ளது.
இவற்றில் ஒன்று அகமதாபாத் நகரில் திறக்க அடையாளம் காணப்பட்டுள்ளது.
கல்வி உதவித் தொகை திட்டத்தின் கீழ் 2808 மாற்றுத் திறனாளிகள் பயன்பெற குஜராத்துக்கு மத்திய அரசு ரூ.8.06 கோடி வழங்கியுள்ளது.
மாற்றுத்திறனாளிகளுக்கு சேவை அளிக்கும், சுகம்யா பாரத் திட்டத்தின் கீழ் 709 ரயில் நிலையங்கள், 10,175 பேருந்து நிலையங்கள், 683 இணையதளங்கள் கொண்டுவரப்பட்டுள்ளன. மத்தியப் பிரதேசம் செஹோரில் தேசிய மனநல மறுவாழ்வு மைய பணிகளை மத்திய பொதுப் பணித்துறை தொடங்கியுள்ளது.
இவ்வாறு அவர் கூறினார்.
இந்நிகழ்ச்சியில் பேசிய குஜராத் முதல்வர் திரு விஜய் ரூபானி, ‘‘ மாற்றுத் திறனாளிகளை கண்டு கொள்ளாத சமூகமும், முடங்கிய சமூகம்தான். மாற்றுத் திறனாளிகள் உரிமை சட்டம் கடந்த 2016ம் ஆண்டு கொண்டுவரப்பட்டது. இது மாற்றுத் திறனாளிகளுக்கு அதிக பாதுகாப்பு மட்டும் அல்லாமல், அடிப்படை உரிமைகளையும் உறுதி செய்கிறது. நாட்டின் ஒட்டு மொத்த வளர்ச்சிக்கு, சமூகத்தில் மாற்றுத் திறனாளிகளையும் மேம்படுத்த வேண்டும்’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1728787
----
(Visitor Counter : 170
கலாசாரத்துறை அமைச்சகம்
காந்தியடிகளின் போதனைகள் மனிதகுலத்துக்கு இன்றைக்கும் ஊக்கமளிக்கிறது: டாக்டர் ஹர்ஷ் வர்தன்
புதுதில்லி ராஜ்காட்டில் உள்ள காந்தி தர்ஷனில் நிறுவப்பட்டுள்ள 360 டிகிரி வீடியோ முப்பரிமாண அனுபவ வட்ட மாடத்தையும், மகாத்மா காந்தி குறித்த டிஜிட்டல் காட்சிப் பொருள்களையும் மத்திய அறிவியல் மற்றும் தொழில்நுட்ப அமைச்சர் டாக்டர் ஹர்ஷ் வர்தன் மற்றும் கலாச்சார இணை அமைச்சர்  திரு பிரகலாத் சிங் பட்டேல் ஆகியோர் இன்று தொடங்கி வைத்தனர்.
மகாத்மா காந்தியின் 150-வது பிறந்த நாளை இரண்டு ஆண்டுகளுக்கு கொண்டாடுவதன் ஒரு பகுதியாக இது நிறுவப்பட்டுள்ளது.
அறிவியல் மற்றும் தொழில்நுட்பத் துறையின் செயலாளர் பேராசிரியர் அசுதோஷ் சர்மா, கலாச்சார துறையின் செயலாளர் திரு ராகவேந்திர சிங், காந்தி ஸ்ம்ருதி, தர்ஷன் சமிதியின் இயக்குநர் திரு திபங்கர் கியான் மற்றும் உயர் அதிகாரிகள் இந்த நிகழ்ச்சியில் பங்கேற்றனர்.
காந்தியடிகளின் போதனைகள் மனிதகுலத்துக்கு இன்றைக்கும் ஊக்கமளிக்கிறது என்று தனது உரையில் கூறிய டாக்டர் ஹர்ஷ் வர்தன், வாழ்க்கையின் அனைத்து பகுதிகளையும் அவரது தத்துவங்கள் தொட்டு செல்வதாகக் கூறினார்.
"நீடித்த வளர்ச்சியை காந்தியடிகள் என்றுமே வலியுறுத்தினார்," என்று கூறிய அவர், காந்தியடிகளின் கொள்கைகளை டிஜிட்டல் முறையில் பரப்பும் முயற்சியை எடுத்துள்ள அறிவியல் மற்றும் தொழில்நுட்ப அமைச்சகத்தின் செயல்களை பட்டியலிட்டார்.
சிறந்த மற்றும் சமமான சமூகத்தை கட்டமைப்பதற்காக மகாத்மா காந்தியின் போதனைகளை பின்பற்றுமாறு இளைஞர்களை அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1670705
PIB Headquarters
குடும்ப வன்முறைகளுக்கு எதிரான புகார்களை பெறப்போகின்றனர் அங்கன்வாடி பணியாளர்கள்
முடக்க காலத்தில் நடக்கும் குடும்ப வன்முறைகளுக்கு எதிரான புகார்களை பெறும்படி தமிழ்நாட்டில் உள்ள அங்கன்வாடி பணியாளர்கள் கேட்டுக் கொள்ளப்பட்டுள்ளனர். கோவிட்-19 தொற்றால் அறிவிக்கப்பட்ட முடக்கம், பெண்களுக்கு எதிரான குடும்ப வன்முறைகள் அதிகரிக்கும் அச்சத்துக்கு வழிவகுத்துவிட்டது. குடும்ப வன்முறைகளுக்கு எதிரான புகார்களைப் பெற, அங்கன்வாடி பணியாளர்களின் சேவைகளை பயன்படுத்திக் கொள்ள தமிழ்நாடு நடவடிக்கை எடுத்துள்ளது. கிராமங்களில் உள்ள பெண்களை, அங்கன்வாடி பணியாளர்களால் எளிதில் அணுக முடியும். கோவிட்-19 முடக்க காலத்தில் குடும்ப வன்முறையால் பாதிக்கப்பட்ட பெண்கள், www.icds.tn.nic.in என்ற வெப்சைட்டில் அங்கன்வாடி பணியாளர்களின் தொலைபேசி எண்களைப் பெற்று தங்களது புகார்களை அளிக்கலாம். 181, 1091, 122 போன்ற அவசர எண்களிலும் குடும்ப வன்முறைகளுக்கு எதிரான புகார்களை அளிக்கலாம் என கரூர் மாவட்ட ஆட்சியர் திரு.அன்பழகன் கூறியுள்ளார். குடும்ப வன்முறைகளால் பாதிக்கப்பட்டவர்கள் அங்கன்வாடி பணியாளர்களிடம் புகார் அளிக்கும்படி, அரியலூர் மாவட்ட ஆட்சியர் திருமதி. ரத்னா வலியுறுத்தியுள்ளார்.
முடக்க காலத்தில் குழந்தை திருமணத்தை தடுக்கும் நடவடிக்கையை திருச்சிராப்பள்ளி சமூக நலத்துறை எடுத்து வருகிறது. குடும்ப வன்முறையால் பாதிக்கப்பட்ட பெண்களுக்கு, பெண்கள் மற்றும் குழந்தைகள் மேம்பாட்டு அமைச்சகத்தின் கீழ் செயல்படும் ஒன் ஸ்டாப் மையங்கள் உதவி செய்து வருகின்றன. அவைகள் மருத்துவ உதவி, போலீஸ் உதவி, உளவியல் சமூக ஆலோசனை மற்றும் சட்ட உதவி ஆகியவற்றை அளிக்கின்றன. மாவட்ட ஆட்சியர் உத்தரவுப்படி, குடும்ப வன்முறை தொடர்பான புகார்களை அங்கன்வாடி பணியாளர்கள் பெற்று குடும்ப ஆலோசனை மையங்களுக்கு அனுப்பி வருவதாக கரூர் கிருஷ்ணராயபுரம் குழந்தைகள் மேம்பாட்டுத் திட்ட அதிகாரி திருமதி. குறள்செல்வி கூறினார்.
முடக்க காலத்தில் பெண்களுக்கு எதிரான வன்முறைகளைத் தடுப்பதில் திருச்சிராப்பள்ளி காவல்துறையும் வலுவான நடவடிக்கை எடுத்துள்ளது. திருச்சி, புதுக்கோட்டை, கரூர், அரியலூர் மற்றும் பெரம்பலூர் மாவட்டங்களில், கடந்த 4 ஆண்டுகளாக, குடும்ப வன்முறையால் பாதிக்கப்பட்ட 13 ஆயிரம் பேரை தொடர்பு கொள்ளும் மிகப் பெரிய நடவடிக்கையை காவல்துறை தொடங்கியது. முடக்க காலத்தின் தொடக்கத்தில், அனைத்து மகளிர் காவல் நிலையங்களின் 15 ஆய்வாளர்கள், குடும்ப வன்முறையால் பாதிக்கப்பட்டவர்களை தொலைபேசி மூலம் தொடர்பு கொண்டு, அவர்கள் பாதுகாப்பாக இருப்பதையும், வன்முறைகள் மீண்டும் நடக்காததையும் உறுதி செய்தனர்.
திருச்சிராப்பள்ளி, புதுக்கோட்டை, கரூர், அரியலூர் மற்றும் பெரம்பலூர் மாவட்டங்களில் இருந்து வரும் பொது மக்களின் புகார்கள் கூகுள் மீட் செயலி மூலம் திங்கள் கிழமை முதல் வெள்ளிக்கிழமை வரை மதியம் 12 மணி முதல் மதியம் 1 மணி வரை கேட்கப்படும் என திருச்சி டிஐஜி திரு.வி.பாலகிருஷ்ணன் கூறியுள்ளார். புகார் அளிக்க விரும்பும் பொதுமக்கள், டிஐஜி அலுவலகத்தை 0431-2333909 என்ற தொலைபேசி எண்ணில் தொடர்பு கொண்டு தங்கள் பெயர் மற்றும் முகவரியைப் பதிவு செய்ய வேண்டும்.
பெண்கள் மற்றும் குழந்தைகளுக்கு எதிரான குடும்ப வன்முறையை தடுக்க அரசு எடுக்கும் பல்வேறு நடவடிக்கைகள் குறித்து விழிப்புணர்வு ஏற்படுத்துவது இப்போது தேவையானது. இந்த மோசமான கொடுமையில் இருந்து சமூகத்தை காக்கும் பொறுப்பு ஒவ்வொருக்கும் உள்ளது.
(Visitor Counter : 463